Paramedici wat man behandel in Theunissen aangeval | Netwerk24
Deur André Damons 18 Augustus 2019 19:04
Die ambulans waarvan die banke stukkend gesteek is toe mense paramedici in Theunissen aangeval het in 'n poging om by hul pasiënt uit te kom. Foto: Verskaf
Paramedici van die Vrystaatse gesondheidsdepartement is Sondag in die vroeë oggendure in Theunissen in die Vrystaat aangeval terwyl hulle 'n pasiënt behandel het.
Die voorval het omstreeks 01:00 in Lusaka, Theunissen, gebeur terwyl die paramedici 'n man, wat glo aangerand is, behandel het.
Dieselfde groep mense wat die man aangerand het, het toe die paramedici aangeval omdat hulle die man gehelp het.
Mondli Mvambi, woordvoerder van die departement van gesondheid, sê die paramedici was besig om die pasiënt te stabiliseer en het versterking van nog 'n ambulans ingeroep toe die mense die paramedici probeer aanval het.
Die mense het die eerste ambulans se bande stukkend gesteek en het probeer om in die ambulans te spring waarin die beseerde man was.
Al vier die paramedici het saam met die pasiënt in die ander ambulans weggejaag. Die polisie het later die beskadigde ambulans aan hulle terugbesorg.
Montseng Tsiu, LUR van die departement van gesondheid in die Vrystaat, het dié aanval sowel as 'n inbraak by die plaaslike kliniek verlede week veroordeel.
Misdadigers het probeer om 'n bussie van die kliniek, wat gebruik word om pasiënte te vervoer, te steel.
Volgens Mvambi is die paramedici nie beseer nie, maar hulle sal berading ontvang.
Tsiu het 'n beroep gedoen op inwoners om nie noodpersoneel, wat net hul werk doen, aan te val nie.
Kapt. Malebo Khosana, polisiewoordvoerder, het die voorval bevestig en gesê 'n klag van opsetlike saakbeskadiging word ondersoek.